เจาะลึกดอลลาร์ล่วงหน้า Swap Point
อัตราแลกเปลี่ยนล่วงหน้ามีความแตกต่างจากอัตราแลกเปลี่ยนทันที โดยทั่วไปในตลาดการเงินตราระหว่างประเทศจะเรียกส่วนดังกล่าวนี้ว่า Swap Point โดยจะมีทั้งค่าบวกและค่าลบ และถือว่าเป็นค่าที่สะท้อนความสัมพันธ์ของตลาดการเงินของสองประเทศที่เป็นองค์ประกอบของอัตราแลกเปลี่ยนที่พิจารณา โดยในสัปดาห์นี้ คอลัมน์ นัดพบอนุพันธ์ ขอนำประเด็นเรื่อง Swap Point มาเล่าให้ฟังเพื่อเป็นเครื่องมือในการติดตามราคาดอลลาร์ล่วงหน้า หรือ USD Futures ในเชิงลึกต่อไปนะครับ
22 มิ.ย. 2555

อัตราแลกเปลี่ยนล่วงหน้ามีความแตกต่างจากอัตราแลกเปลี่ยนทันที โดยทั่วไปในตลาดการเงินตราระหว่างประเทศจะเรียกส่วนดังกล่าวนี้ว่า Swap Point โดยจะมีทั้งค่าบวกและค่าลบ และถือว่าเป็นค่าที่สะท้อนความสัมพันธ์ของตลาดการเงินของสองประเทศที่เป็นองค์ประกอบของอัตราแลกเปลี่ยนที่พิจารณา โดยในสัปดาห์นี้ คอลัมน์ นัดพบอนุพันธ์ ขอนำประเด็นเรื่อง Swap Point มาเล่าให้ฟังเพื่อเป็นเครื่องมือในการติดตามราคาดอลลาร์ล่วงหน้า หรือ USD Futures ในเชิงลึกต่อไปนะครับ
Swap Point เป็นส่วนต่างระหว่างอัตราแลกเปลี่ยนทันทีและอัตราแลกเปลี่ยนล่วงหน้า โดยจะมีค่าขึ้นอยู่กับส่วนต่างของอัตราดอกเบี้ยของเงินสองสกุลในอัตราแลกเปลี่ยนดังกล่าว อย่างเช่น Swap Point ของอัตราแลกเปลี่ยนระหว่างเงินบาทต่อเงินดอลลาร์สหรัฐ (USD/THB) นั้น ก็จะมีค่าขึ้นอยู่กับส่วนต่างระหว่างอัตราดอกเบี้ยของสหรัฐอเมริกาและของไทย 
อัตราแลกเปลี่ยนถือเป็นราคาเปรียบเทียบของเงินสองสกุล การซื้อขายเงินต่างประเทศจึงเป็นการแลกเปลี่ยนเงินสกุลหนึ่งด้วยเงินอีกสกุล ซึ่งเงินแต่ละสกุลจะมีผลตอบแทนอยู่ในรูปของอัตราดอกเบี้ยของประเทศเจ้าของสกุลเงินนั้นๆ การซื้อดอลลาร์ด้วยเงินบาทก็เป็นการเสียสละดอกเบี้ยเงินบาทไปรับดอกเบี้ยเงินดอลลาร์แทน 
ตัวอย่างเช่น ปัจจุบันอัตราแลกเปลี่ยนอยู่ที่ 31.20 บาทต่อ 1 ดอลลาร์ และดอกเบี้ย 3 เดือนของสหรัฐอยู่ที่ 2% ต่อปี ในขณะที่ดอกเบี้ยไทยอยู่ที่ 3% ต่อปี ดังนั้น ในวันนี้ต้องใช้เงิน 31.20 บาทในการแลกเงิน 1 ดอลลาร์ และเมื่อเวลาผ่านไป 3 เดือน เงินดอลลาร์จะมีมูลค่ารวมดอกเบี้ยเท่ากับ 1.005 ดอลลาร์ (1+0.02/4) ในขณะที่หากในช่วง 3 เดือนดังกล่าว ถือเป็นเงินบาทอยู่ มูลค่าจะเพิ่มขึ้นหลังรวมดอกเบี้ยจะเท่ากับ 31.434 บาท {31.20*(1+0.03/4)} ซึ่งควรจะมีมูลค่าเท่ากับการฝากเงินในรูปดอลลาร์เช่นกัน ดังนั้นอัตราแลกเปลี่ยนในอีก 3 เดือนข้างหน้า จึงควรอยู่ที่ 1 ดอลลาร์เท่ากับ 31.2776 (= 31.434/1.005) บาท ดังนั้น Swap Point 3 เดือนในที่นี้จะมีค่าเท่ากับ 0.0776 (= 31.2776–31.20)
Swap Point จะเป็นได้ทั้งค่าบวก (Premium) และค่าลบหรือส่วนลด (Discount) โดยจะมีการกำหนดเป็นหน่วย Pip (1 Pip = 1 สตางค์) หรือในตลาดอัตราแลกเปลี่ยนไทยจะใช้หน่วยสตางค์เพื่อให้เข้าใจกันง่าย เช่นจากตัวอย่างข้างต้น Swap Point ดังกล่าวก็จะเท่ากับ 7.76 สตางค์ หรือ 7.76 Pip นั้นเอง 
ในตลาดการเงิน ธนาคารแต่ละแห่งจะมีการเสนอราคา Swap Point ตามอายุสัญญาของอัตราแลกเปลี่ยนล่วงหน้า ซึ่งหากผู้ลงทุนมีข้อมูลอัตรา Swap Point ดังกล่าวก็สามารถนำมาคำนวณหาราคาอัตราดอกเบี้ยล่วงหน้าเพื่อซื้อขาย USD Futures ได้เช่นเดียวกัน